**GRAD DUBROVNIK**

**PRED DVOROM 1**

**20000 DUBROVNIK**

**Žiro račun HR35 24070001 809800009**

**MB 02583020**

**OIB 21712494719**

**Šifra djelatnosti 8411**

**Šifra grada 98**

**Broj RKP 31858**

**BILJEŠKE UZ FINANCIJSKE IZVJEŠTAJE ZA RAZDOBLJE OD 1. SIJEČNJA DO 31. PROSINCA 2022. GODINE**

**OBVEZNE BILJEŠKE UZ FINANCIJSKE IZVJEŠTAJE - POTENCIJALNE OBVEZE I SREDSTVA OSIGURANJA NA DAN 31.12.2022.**

SUDSKI SPOROVI

Sukladno dostavljenim podacima pravne službe Grada dubrovnika, potencijalne obveze Grada Dubrovnika po sudskim sporovima u tijeku koji se vode pred raznim tijelima na dan 31.12.2022. godine iznosi 115.120.370,54 kuna. Kao temelj za evidentiranje potencijalnih obveza prilažemo tablicu po pojedinim sporovima u tijeku. Na sve sporovi iz prijašnjih godina koji su evidentirani u ovom skupnom iznosu su uložene žalbe te se nalaze u postupcima rješavanja. Sukladno sudskoj praksi izrazito je teško procijeniti vrijeme potencijalne naplate pojedinih sporova, ali potencijalna obveza Grada Dubrovnika bi mogla biti i značajno veća od navedenog iznosa ukoliko se neki spor izgubi zbog zakonskih zateznih kamata.

Stanje potencijalnih obveza po sudskim sporovima se vodi u se vodi u izvanbilančnoj evidenciji Grada Dubrovnika

SREDSTVA OSIGURANJA PLAĆANJA

Grad u svojim evidencijama vodi aktivno primljena sredstva osiguranja plaćanja u iznosu od 234.197.922,29 kuna. Najveći dio primljenih sredstava osiguranja je od tvrtki koje su u zakupu poslovnih prostora.

Predana sredstva osiguranja plaćanja na kraju 2022. godine iznose 342.624.999,97 kuna. Navedeno se predaje u svrhu dizanja kredita, davanja jamstva.

Obje tablice se vode u Odsjeku za gradske poreze i naplatu u excel tablicama a knjigovodstveno su evidentirane u izvanbilančnoj evidenciji.

1. **BILANCA**

IMOVINA

Stanje imovine na koncu 2022. bilježi minimalno povećanje u odnosu na prošlu godinu sa indeksom 100,2 na šifri B001

Ukupna dugotrajna nefinancijska imovina bilježi neznatno smanjenje te nema značajnijih odstupanja u odnosu na prošlu godinu.

Financijska imovina bilježi povećanje sa indeksom 105,3 na poziciji 1. Novac na žiro računu bilježi povećanje uslijed povećane likvidnosti u odnosu na prošlu godinu, zbog većeg priljeva prihoda poslovanja. Sva ostala financijska imovina kao i potraživanja, te depoziti su ostali na gotovo jednakoj razino kao i 2021. godine

U 2022. godini je sukladno pravilniku o proračunskom računovodstvu proveden ispravak vrijednosti za potraživanja starija od 3 godine u 100%-tnom iznosu za potraživanja za prihode od poslovanja, potraživanja od prodaje nefinancijske imovine te za potraživanja za dane zajmove, dok je za prihode poslovanja proveden ispravak potraživanja od 1 do 3 godine u 50% tnom iznosu.

OBVEZE

Ukupne obveze Grada Dubrovnika na šifri B003 bilježe minimalno povećanje u odnosu na prošlu godinu sa indeksom 100,2.

Obveze za rashode poslovanja bilježe smanjenje na šifri 23, sa indeksom 95,6 a razlog je u smanjenim obvezama za kredite uslijed uredne otplate istih te za otplatu bezkamatnog zajma na ime povrata poreza na dohodak. Smanjene su i obveze za nabavu nefinancijske imovine uslijed završetka investicija. Povećanje pojedinih obveza je evidentirano na obvezama za zaposlene uslijed povećanja osnovice plaće od 10% što je bila smanjena za vrijeme pandemije, te za obveze za subvencije (Libertas) prema obračunu za razliku subvencije za 2022. godinu.

Vlastiti izvori na šifri 9 bilježe gotovo istu vrijednost kao u prošloj godini sa indeksom 100,9.

Sukladno okružnici Ministarstva financija u obveznim analitičkim podacima iznos dospjelih potraživanja po skupinama 13, 16 i 17 su provedeni u bruto iznosu.

1. **IZVJEŠTAJ O PRIHODIMA I RASHODIMA, PRIMICIMA I IZDACIMA**

PRIHODI I PRIMICI

Prihodi poslovanja Grada Dubrovnika su u 2022. godini zabilježili povećanje sa indeksom 156,1 na AOP-u 001. Povećanje prihoda se ostvarilo uslijed oporavka turističke djelatnosti u cijeloj Hrvatskoj pa tako i u Dubrovniku.

U nastavku dostavljamo pregled po prihodima i primicima gdje su evidentirane značajnije promjene:

* porez i prirez na dohodak su povećani uslijed većih zapošljavanja u turističkom sektoru uslijed poboljšanja sezone
* porez na imovinu, koji se odnosi na prodaju stanova na području Grada i evidentira kroz prihod od poreza na nekretnine, bilježi značajno povećanje uslijed aktivacije tržišta nekretnina te povećane zainteresiranosti za investicijama u iste
* porez na promet bilježi povećanje kroz porez na promet alkoholnih i bezalkoholnih pića uslijed oporavka turističke sezone
* Kapitalne pomoći temeljem prijenosa EU sredstava se odnose na investicije u Lapadsku obalu
* prihod od dividendi, odnosi se na isplatu dividende Luke Dubrovnik u 2021. godini a koja se nije isplačivala u 2022.
* naknada za koncesije bilježi značajno povećanje uslijed povećanog prometa žičarom te samim time i većeg prihoda Grada sukladno Ugovoru
* prihodi od zakupa bilježe značajno povećanje uslijed prestanka mjera za pomoć poduzetnicima te redovne naplate prihoda
* ostali prihod od nefinancijske imovine bilježi povećanje uslijed povećanje prodaje Dubrovačke kartice te ulaznica na zidine
* županijske, gradske i općinske naknade bilježe značajno povećanje u vidu prihoda od zaustavljanja autobusa na Pilama, povećanim naknadama za prometovanje javnim površinama
* ostale pristojbe i naknade bilježe značajno povećanje uslijed povećane boravišne pristojbe zbog povećanja gostiju te znatno većeg ticanja brodova na kružnim putovanjima
* komunalni doprinosi bilježe smanjenje uslijed manje zatraženih dozvola za gradnju dok je zbog bolje naplativosti prihod od komunalne naknade značajnije povećan
* prihod od kapitalnih donacija bilježi povećanje uslijed primitka sredstava za financiranje gradnje Lapadske obale
* - ostali prihodi bilježe smanjenje zbog povrata osiguranja po zaposlenicima koji su se realizirali u prošloj godini

Prihodi od prodaje nefinancijske imovine bilježe smanjenje uslijed manjih prihoda od prodaje stanova

Primici od financijske imovine i zaduživanja bilježe smanjenje jer nije bilo novih zaduženja a jedini primici su od povrata sredstava po kreditima iz prijašnjih godina te primicima od prodaje dionica i udjela

RASHODI I IZDACI

Uslijed pada prihoda Grad Dubrovnik je u 2020. godini donio odluku o znatnom smanjenju rashoda koja se nastavila primjenjivati i u 2021. godini, te su se financirali samo nužni rashodi i izdaci. Iz navedenog razloga tijekom 2022. godine rashodi poslovanja bilježe značajnije povećanje jer je došlo do značajnijeg oporavka tržišta a samim time i primitaka koji su omogućili veću potrošnju u odnosu na protekle godine. U nastavku dajemo pregled značajnijih promjena:

* rashodi za zaposlene bilježe povećanje uslijed vraćanja osnovice na razinu prije pandemije
* materijalni rashodi za komunalne usluge bilježe povećanje uslijed većeg ulaganja u održavanje okoliša
* ostale usluge također bilježe povećanje uslijed većih izdataka za uređenje i čišćenje gradskih ulica, kao i za usluge koje su smanjivane tijekom pandemije (Sanitat)
* kamate za primljene kredite bilježi smanjenje zbog otplate kamata za koje je bio zatražen moratorij te su u 2021. u potpunosti otplaćene
* subvencije trgovačkim društvima bilježi povećanje uslijed veće subvencije poduzeću Libertas kao evidentiranje razlike po obračunu za proteklu godinu
* - kapitalne pomoći unutar općeg proračuna bilježe povećanje uslijed isplate Državnom proračunu ostatka duga za stanove u Mokošici
* Prijenosi proračunskim korisnicima iz vlastite nadležnosti bilježe povećanje uslijed povratka poslovanja ustanova u stanje kakvo je bilo prije pandemije
* Prijenosa između proračunaskih korisnika istog proračuna nije bilo u ovoj godini pošto nije bilo ni zajednčkih projekata
* Naknade šteta pravnim i fizičkim osobama bilježi povećanje uslijed dolaska na naplatu sporova iz prijašnjih godina koje je Grad izgubio

Rashodi za nabavu nefinancijske imovine bilježe smanjenje uslijed završetka postoječih projekata. Investicije su nastavljene na projektima koji su bili u tijeku te su isti u završnim fazama ili su isti završeni. Značajnije povećanje se odnosi na ulaganjima u zemljišta uslijed izvlaštenja za projekt Cesta Tamarić, te za ulaganje u ostalu opremu što se evidentiralo ulaganjem u obnovu semafora te primljenu donaciju opreme za dom za starije i nemoćne u Gružu.

Izdaci za financijsku imovinu i otplate zajmova bilježe povećanje.

* uslijed kupovine udjela od Općine Mljet za Čistoću, Vrtlar te Libertas koji su evidentirani na izdacima za dionice i udjele u glavnici
* Povećanje je evidentirano na otplatama glavnice kredita uslijed početka otplate kredita Zagrebačke banke.
* Povećanje je evidentirano i na otplati zajmova od državnog proračuna uslijed otplate zajma za povrat poreza na dohodak iz 2021. godine

U 2022 godini Grad Dubrovnik je zadržao jednak broj zaposlenih te nije bilo povećanja zapošljavanja.

1. **OBVEZE**

Stanje obveza na početku izvještajnog razdoblja je iznosila 403.488.388,72 kuna. U izvještajnom razdoblju je povećan iznos ukupnih obveza za 320.786.601,73 kuna, dok je u istom razdoblju podmireno 362.755.756,40 kuna dospjelih obveza.

Stanje obveza na kraju izvještajnog razdoblja iznosi 361.519.234,05 kuna a raspoređeno je na Obveze za rashode poslovanja 24.988.197,20 kuna, Obveze za nabavu nefinancijske imovine 2.993.067,14 kuna te obveze za financijsku imovinu 333.537.969,71 kuna.

Iz navedenog je vidljivo da Grad uredno izvršava sve svoje dospjele obveze, kako za rashode poslovanja tako i za otplatu kredita.

Grad Dubrovnik nema dospjelih nepodmirenih obveza.

1. **PROMJENE U VRIJEDNOSTI I OBUJMU IMOVINE**

Povećanje u obujmu nefinancijske imovine se odnosi na povećanje vrijednosti imovine koja do tada nije bila evidentirana. Promjene u obujmu dionica i udjela u glavnici se odnosi na usklađenje sa SKDD-om i povećanje vrijednosti dionica. Smanjenje obujma proizvedene dugotrajne imovine se odnosi na povrate stanova prijašnjim vlasnicima te isknjiženja istih iz poslovnih knjiga. Povećanje obujma imovine za prihode poslovanja se odnosi na evidentiranje potraživanja po komunalnom doprinosu i načinu knjiženja istog. Povećanje obujma obveza se odnosi na negativne tečajne razlike po kreditu Zagrebačke banke podignutom u 2020. godini, koji je do kraja realiziran u 2021. a čija otplata je započela u 2022.

1. **IZVJEŠTAJ O RASHODIMA PREMA FUNKCIJSKOJ KLASIFIKACIJI**

Ukupni rashodi prema funkcijskoj klasifikaciji bilježe gotovo jednake vrijednosti kao u prošloj godini sa indeksom 101,5 na poziciji R1. Navedeno blago povećanje je rezultat oporavka gospodarstva nakon pandemije. U nastavku dajemo pregled po skupinama:

Šifra 01 bilježi povećanje sa indeksom 128.6 a odnosi se na vraćanja prva djelatnicima u vidu povećanja osnovice plaće koja je bila smanjena na početku pandemije, kao i zbog ulaganja u računalnu opremu i računalne programe

Šifra 02 EU projekti vezani za civilnu zaštitu koji su se realizirali u vrijeme trajanja pandemije u prošloj godini te ove godine nije bila potreba za novim nabavkama

Šifra 03 bilježi jednaku razinu kao i prošle godine što upučuje na jednako ulaganje u javni red i sigurnost

Šifra 04 bilježi smanjenje uslijed otplate kamata po moratoriju u prošloj godini koja je u cijelosti otplaćena u 2021.

Šifra 05 bilježi povećanje uslijed povećanja ulaganja u održavanja javnih površina te povećanje zbog zatvaranja azila za pse te premještanja istih, kao i izgradnju privremenog prihvatilišta

Šifra 06 bilježi smanjenje uslijed završetka pojedinih projekata u prošloj godini (šifra 062), dok je povećanje u tekućoj bilo na realizaciji projekta cesta Tamarić i isplate ostatka sredstava za stanove za branitelje u Mokošici (šifra 066)

Šifra 07 bilježi gotovo jednako ostvarenje kao i u prošloj godini

Šifra 08 bilježi smanjenje uslijed završetka izgradnje sportskih objekata u prošloj godini (Dvorana Gladijator)

Šifra 09 bilježi smanjenje uslijed završetka Europskog projekta Grad za djecu u prošloj godini.

Šifra 10 bilježi jednaku razinu kao prošle godine što predstavlja istu razinu socijalne zaštite

**PRIMLJENI KREDITI I ZAJMOVI**

Grad Dubrovnik se u 2012. godini zadužio u Hrvatskoj banci za obnovu i razvitak za infrastrukturne projekte (groblje Dubac i Lazareti).

Tijekom 2018. godine Grad se zadužio za dugoročni kredit HBOR-a u svrhu ostvarenja investicija u infrastrukturu na svom području. Kredit se realizira u fazama kako se izvode radovi na projektima koji se financiraju iz njega. Povrat navedenog kredita je započeo u 2021. godini te se uredno otplaćuje.

U 2019. godini Grad se zadužio kod OTP Banke Split za realizaciju projekta izgradnje stanova u Mokošici. Kredit je u fazi počeka te još nije došao na naplatu a također je potpisan i aneks ugovora za ostatak kredita koji je trebao biti realiziran u 2020. godini. Aneksom je realizacija ostatka ugovora produljena za 6 mjeseci, te je u ukupnom iznosu realiziran u 2021. godini. Otplata započinje u 2023. godini.

U 2020. godini grad se zadužio kod Zagrebačke banke za dugoročni kredit za ulaganje u infrastrukturne projekte, koji se u potpunosti realizirao u 2021. Otplata kredita započela je u 2022. te se rate uredno plaćaju.

Grad Dubrovnik je u 2020 godini dobio od Državnog proračuna dva bezkamatna zajma. Prvi zbog odgode plaćanja poreza na dohodak koje je Vlada omogućila poduzetnicima i drugi na ime povrata poreza na dohodak. U 2022 je u potpunosti otplaćen zajam na ime povrata poreza na dohodak, dok se zajam za odgodu plaćanja poreza na dohodak uredno otplaćuje i evidentira sukladno obavijestima Ministarstva financija.

Krajem 2020. godine dobiven zajam Ministarstva financija uslijed pada prihoda u ukupnom iznosu propisanom Uredbom.

U 2021. godini je zbog pada prihoda a kao osiguranje redovnog poslovanja dobiven zajam kod Ministarstva financija.

U 2022. godini potpisan je ugovor sa Ministarstvom regionalnog razvoja i fondova Europske unije putem HBOR-a za kreditiranjem ulaganja u javnu rasvjetu. Ugovor je potpisan na 14.000.000 kuna, ali do kraja 2022. nije realiziran. Navedeni kredit se vodi u izvanbilančnoj evidenciji Grada Dubrovnika na dan 31.12.2022. godine.

**DANI ZAJMOVI**

Grad Dubrovnik u svome knjigovodstvu ima evidentirane zajmove dane, obrtnicima i studentima u prijašnjim godinama koji se uredno vraćaju ili su pokrenute mjere za naplatu istih.

**UDJELI U TRGOVAČKIM DRUŠTVIMA**

Udjeli u glavnici trgovačkih društava u javnom sektoru upisanih kod Trgovačkog suda na koncu 2022. Iznose 355.147.702,16. kuna. Iznos je povećan uslijed otkupa vlasničkih udjela od Općine Mljet u trgovačkim društvima Libertas d.o.o., Čistoća d.o.o. i Vrtlar d.o.o.

Udjeli u trgovačkim društvima izvan javnog sektora iznose 85.391.625,42 a povećani su za usklađenja stanja sukladno obavijesti SKDD-a, kao i kupnjom dionica Hotel Gruž d.d.

**DANA JAMSTVA**

Grad Dubrovnik je u 2019. godini dao jamstvo za zaduženje tvrtki Vodovod za ulaganje u infrastrukturu koje se u 2021. godini realiziralo do kraja. U 2022. godini je započela otplata te se rate uredno otplaćuju.

Jamstvo za kreditno zaduženje je dano društvu Hotel Gruž d.d. za izgradnju staračkog doma koje se tijekom 2021. godine počelo realizirati, a u 2022. se do kraja jamstvo iskoristilo te je u studenom 2022. godine započela otplata koja se uredno izvršava.

Sva društva uredno izvršavaju svoje obveze po kreditima te nije bilo aktivirano niti jedno jamstvo.

Stanje danih jamstava na dan 31.12.2022. godine je 97.971.240,96 kune.

**DANE SUGLASNOSTI**

U 2021. godini je dana suglasnost društvu Libertas Dubrovnik za sklapanje ugovora o dugoročnom kreditu za nabavku novih autobusa. Realizacija navedenog kredita se ostvarila u 2022. godini te je započela i otplata koja se uredno izvršava.

U ožujku 2022. godine dana je suglasnost društvu UTD Ragusa d.d. za zaduženje za kupnju dionica tvrtke TUP d.d koja je u potpunosti realizirana u 2022. a otplata započinje u 2023. godini.

Sve otplate po kreditima za koje su dane suglasnosti u prošlim godinama se uredno otplaćuju.

U izvanbilančnoj evidenciji Grada Dubrovnika, stanje danih suglasnosti iznosi 88.984.812,02 kuna.

 Gradonačelnik

 Mato Franković